Rayton-Met-Spookstories | Die Pretoria Spookbus
• Breek weg uit die stad en beleef 'n aand van storievertellings in die plattelandse omgewing van Cullinan en Rayton tydens hierdie oornag-uitstappie.
• Luister na van die spookverhale wat hier, maar ook elders in die land, afgespeel het.
• Ontdek die geskiedenis van die omgewing wat midde in die Anglo/Boere-oorlog staan.
• Leer meer oor die bo-natuurlike en die verskillende tipe geestesverskynsels om ons.
• Sit om 'n kampvuur op die perseel van die voormalige Van der Merwe-treinstasie in die distrik wanneer die aandprogram met die laaste dramatiese storievertellings afgeluit word.
• Stap deur 'n donker, geheimsinnige bos op die voetspore van Britse soldate en gevange Boerevroue en –kinders wat terug dateer na die Anglo/Boere-oorlog.
• Eet en slaap oor in ou treinwaens op die perseel. Maar wees gewaarsku: Moenie te rustig slaap nie, want wie weet of die spoke van die soldate wat 117 jaar gelede hierdie stasie bewaak het, weer gaan opdaag om te kom kyk wat vanaand hier aangaan.
• Die kaartjieprys (vanaf R490 tot R690) sluit die storieprogram, akkomodasie asook aandete en ontbyt in. 'n Klein en basiese kontantkroeg is beskikbaar, maar jy is welkom om 'n koelsak met jou eie drankies saam te bring.
• Jy ontvang ook twee gratis kaartjies (ter waarde van R490) om die Pretoria Spookbustoer op enige aand van jou keuse volgende jaar by te woon.
• Bespreek hier aanlyn
Die laaste gedeelte van die program word langs 'n kampvuur aangebied.
• Cullinan en Rayton is sowat 40 km vanaf Pretoria, 90 km vanaf Johannesburg, en 60 km vanaf Kemptonpark.
• Ons ontmoet mekaar om 15:00 Saterdagmiddag by die Premier Hotel in Cullinan.
• Almal ry in 'n konvooi vanaf Cullinan na die Getaway Coaches-venue in die distrik. Op pad na die venue is daar 'n grondpad van sowat 2,5 km lank.
• Die storievertelling-aanbieding loop teen ongeveer 20:00 ten einde op die perseel van die Getaway Coaches-venue (aangelê op die gronde van die voormalige Van der Merwe-treinstasie) waarna 'n braaivleis-aandete bedien sal word.
• Ons slaap oor in ou treinwaens by die venue sodat ons hierdie nostalgiese ondervinding weer kan herleef soos dit destyds was. Die akkomodasie is dus geensins bedoel om 'n ster-gradering soos 'n hotel te hê nie.
• Normale en opgevoede teater-etiket is van toepassing tydens die storievertellings. Dronk en luiddrugtige persone sal die vertellings glad nie waardeer nie. Hulle sal die uitstappie vervelig vind en daarom ook onwelkom voel.
DIE GESKIEDENIS VAN DIE VAN DER MERWE-TREINSTASIE
Dit is op hierdie einste treinstasie waar Paul Kruger, destydse president van Transvaal, in Mei 1900 oornag het toe hy per trein uit Pretoria gevlug het kort voordat die Britse soldate die stad binnegeval en die regering oorgeneem het. Daarna het die Britse regering ook van die stasie gebruik gemaak om die Boerevroue en -kinders wat hulle in hierdie omgewing gevange geneem het, in oop treintrokke weg te neem na daardie gevreesde konsentrasiekamp in Barberton. Die oorspronklike Van der Merwe-treinstasie bestaan lankal nie meer nie, maar die geskiedenis en spoke wat die plek omhels sal altyd by ons bly.
Ons slaap oor in ou treinwaens by die venue sodat ons hierdie nostalgiese ondervinding weer kan herleef soos dit destyds was.
TERUG IN TYD (20 Mei 1983): Die bloed van die slagoffers wat daardie middag naby die Kerk/Schubartstraat-kruising in die middestad van Pretoria gevloei het, is binne dae daarna vanaf die straat en sypaadjie skoon geskrop. Maar die spookagtige gille van die mense wat hier gesterf het, het nog vir jare daarna angswekkend deur die donker geklief . . .
Dit alles het begin op Vrydag, 20 Mei 1983, toe een van die ergste terreuraanvalle in Suid-Afrika hier plaasvind. Net na 16:20 begin personeel vanuit die Poyntongebou in Kerkstraat, wat die kantore van die destydse verdedigingsmagte huisves, te stroom. Dieselfde gebeur aan die oorkant van die straat by die Lugmaghoofkwartier waar 'n roomkleurige 1982 Colt Gallant intussen parkering soek. Dan bars twee geweldige slae deur die lug. Die Colt, wat 'n kragtige motorbom dra, ontplof onmiddelik. Die geboue ruk teen die aanslag, vensters spat aan skerwe. As die lawaai bedaar, is daar vir 'n paar sekondes doodse stilte voordat die gille van verskrikte mense deur die omgewing klief. Gewondes lê en kerm terwyl stukke ledemate oor 'n groot gebied versprei lê. Later jaag talle ambulanse met die 217 gewondes heen en weer tussen die rampgebied en drie hospitale. Neëntien mense sterf.
In beheer van die Kerkstraatbom-aanval was Aboobaker Ismail, destydse hoof van die ANC se militêre vleuel, Umkhonto we Sizwe, se eenheid vir spesiale operasies.
Vir lank daarna het talle mense vertel hoe hulle snags, as hulle na-ure of nagskof in kantore in die gebied gewerk het, soms bloedstollende gille vanaf buite hoor. As hulle gaan ondersoek instel, was daar niemand op straat nie. Ander vertel weer hoe hulle 'n gekerm en gekreun op die sypaadjie hoor as hulle saans laat vinnig na hul motors stap.
Maar na dié omgewing sedert die vroeë 2000's deur boemelaars, sypaadjieslapers, dwelmsmouse en prostitute – met die gepaardgaande deurnag lawaai – oorgeneem is, het die spoke ook finaal stil geraak . www.spookbus.co.za ... See more
DINKTYD: Ek glo dat elke vorm van lewe 'n manifestasie van God se liggaam is – en daarom dit wat ek aan ander doen, ek inderwaarheid aan myself doen (Abel Pienaar).
Ons volgende afspraak met jou is op 2 Junie wanneer ons weer die bus propvol spookstories laai vir 'n opwindende rit deur die geskiedkundige strate van die Jakaranda-stad. Vind meer uit by www.spookbus.co.za ... See more